Grey storm onkeerbaar voort | Netwerk24
Deur Wim Pretorius 07 April 2018 17:05
Die eerste span van Grey-kollege het Saterdag hul merkwaardige peil voortgesit deur Hartpury College van Engeland met 60-0 af te ransel.
Zander du Plessis van Grey-kollege op die aanval teen Hartpury College. Foto: William Brown
Dit lyk nie of die Vrystaters sommer hierdie jaar gestuit gaan word nie en hulle het tien drieë teen die Engelse span gedruk.
Hartpury, wat Woensdag die Afrikaanse Hoër Seunskool van Pretoria met 26-15 verras het, het geen antwoord vir die vinnige tempo van Grey-kollege gehad nie. 'n Rooikaart vroeg in die wedstryd aan die agtsteman, Joe Howard, het ook die bult vir die buitelanders styl gemaak om te klim.
Die vleuel, Ian Small-Smith, het 'n driekuns behaal en die kaptein en skrumskakel Ross Braude het nog 'n uitstekende vertoning ingesit waar hy ook twee keer sy naam op die telkaart gekry het nadat hy die doellyn oorgesteek het.
Grey-kollege het Woensdag vir Christchurch Boys' High met 66-28 geklop.
Grey-kollege 60 (31): Drieë: Ian Small-Smith (3), Ross Braude (2), Werner Gouws, Lesley Botha, Joubert Schoeman, Jan-Hendrik Wessels, Zander du Plessis. Doelskoppe: Du Plessis (5).